《次韵乐天村居卧病》
宋代·滕岑

平林卷宿雾，白日行黄道。
窗横四围山，门掩三径草。
老人苦夜永，褰衣起常早。
既无姬妾侍，宁有衾禂抱。
身心两清净，衰病反为好。
问我年几何，年已踰绰老。

作者简介：滕岑（一一三七～一二二四），字元秀，严州建德（今浙江建德东北）人。高宗绍兴二十九年（一一五九）领乡荐，屡试进士不第。光宗绍熙元年（一一九○）特奏名，调徽州歙县尉。终母忧，再调温州平阳县丞，秩满监南岳庙。宁宗嘉定十七年卒，年八十八。有诗集，已佚。事见《桐江集》卷一《滕元秀诗集序》。　滕岑诗，据《瀛奎律髓》、《永乐大典》等书所录，编为一卷。